Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 433/23)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Cebolla de la Mancha”

EU-nro: PGI-ES-02631 –7.09.2020

SAN ( ) SMM (X)

1. SMM:n nimi

”Cebolla de la Mancha”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

Recas-tyyppiset sipulit (lajin Allium cepa L sipulit), jotka myydään tuoreina ja kokonaisina.

Suojatun maantieteellisen merkinnän saavat vain sipulit, joiden kuiva-ainepitoisuus on 5–10 prosenttia, yksikköpaino 165–1 000 grammaa, halkaisija 50–120 millimetriä ja vähimmäissokeripitoisuus 3,5o Brixin asteikolla (±0,5 %).

Cebolla de La Mancha -sipulin rapea ja mehevä tekstuuri johtuu sen kuiva-ainepitoisuudesta ja mieto, hieman pistävä maku vähimmäissokeripitoisuudesta.

Cebolla de la Mancha -sipulit ovat pyöreitä; pystyhalkaisijassa ja vaakahalkaisijassa on sallittu enintään 10 prosentin poikkeama.

Kuorikerroksia, jotka määrittävät Cebolla de la Mancha -sipulin ulkopinnan värin, on oltava vähintään kaksi, ja niiden on oltava kuparin tai tumman pronssin värisiä. Sipulin sisäosan on oltava valkoinen.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

—

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Cebolla de La Mancha -sipulit on kasvatettava 4 kohdassa kuvatulla maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Pakkaamoissa on oltava järjestelmät sen takaamiseksi, että suojatun maantieteellisen merkinnän saaneet sipulit pakataan erillään muista sipuleista.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Sipulin pakkausmerkinnöissä on oltava tuotteen myyntinimityksen lisäksi Cebolla de La Mancha -tuotemerkin tunnus ja sanat ”Indicación Geográfica Protegida” [suojattu maantieteellinen merkintä]. Tunnuksen on oltava kaikkien tuote-eritelmää noudattavien toimijoiden saatavilla näiden pyynnöstä. Pakkausmerkinnöissä voi olla myös tuotteen sertifioinnista vastaavan elimen myöntämä vaatimustenmukaisuusmerkki.

4. Maantieteellisen alueen tarkka rajaus

Alue, jolla suojatun maantieteellisen merkinnän saanutta tuotetta tuotetaan, vastaa seuraaviin piirikuntiin kuuluvia kuntia: Almansa, Centro, Hellín, Mancha ja Manchuela (Albaceten piirikunta); Campo de Calatrava, Campos de Montiel ja Mancha (Ciudad Realin piirikunta); Mancha Alta, Mancha Baja ja Manchuela (Cuencan piirikunta), La Mancha, La Sagra, Talavera (ainoastaan Talaveran kunta) ja Torrijos (Toledon piirikunta).

5. Yhteys maantieteelliseen alueeseen

Hakemuksen, jolla haetaan Cebolla de la Mancha -sipulille rekisteröintiä suojatuksi maantieteelliseksi merkinnäksi, perustana ovat sipulien ominaisuudet: Recas-tyyppinen, pyöreä, kuiva-ainepitoisuus 5–10 %, vähintään kaksi kuparin tai tumman pronssin väristä kuorikerrosta, valkoinen sisus, sokerin vähimmäispitoisuus 3,5o Brixin asteikolla, yksikköpaino 165–1 000 grammaa, halkaisija 50–120 mm. Näiden ominaisuuksien takeena ovat maantieteellinen alue, jolla sipulit tuotetaan, sekä viljelmien hoitomenetelmät.

5.1. Maantieteellisen alueen erityisyys

a) Pinnanmuodostus

La Manchan alueelle tulee vesivaluntaa ympäröiviltä kukkuloilta ja vuorijonoilta, ja maaston muoto on mahdollistanut viljavien, hyvin vettä saavien jokivarsien tasankojen kehittämisen. Kun tähän on yhdistetty vesikaivot, sipulinkasvatus on pystynyt kehittymään erityisissä maaperä- ja ilmasto-olosuhteissa, joissa sipulit saavat omintakeiset aistinvaraiset ominaisuudet eli rapean ja mehevän tekstuuri ja miedon, hieman pistävän maun.

b) Ilmasto

Kastilia-La Manchassa lämpötilat ovat erittäin korkeat mannerilmaston vaikutuksen vuoksi. Päivä- ja yölämpötilojen välillä on suuria vaihteluja (jopa 18–20 astetta).

Sadetta saadaan suojatulle maantieteelliselle merkinnälle määritellyllä alueella erittäin vähän (keskimäärin 392,83 mm/m2 vuodessa), ja kesällä on paljon auringonpaistetta (keskimäärin 2 777 tuntia vuodessa) ja kokonaishaihduntaa. Lisäksi suhteellinen kosteus on alhainen (vuotuinen keskiarvo 64 %) ja tuulenkierto lähes tauotonta (keskimäärin 216 km/päivässä ja Albaceten sääasemalla jopa 344 km/päivässä).

c) Maaperä

Kivennäisainepitoinen maaperä koostuu useimmiten hiuemaasta tai hiekkapitoisesta hiesusta ja on hyvin läpäisevää. Illuviaalikerros on kalkkipitoinen, ja maaperä on kivistä, huokoista ja helppoa muokata. Savipitoisuus on alle 20 prosenttia. Maaperä on emäksistä, pH 7,5–8,5. Eloperäisen aineksen pitoisuus on yleensä alhainen, noin 1,5 prosenttia. Sipulit kasvatetaan köyhässä, noin 35–40 cm:n syvyisessä peltomaassa. Maaperässä kasvien saatavilla olevan fosforin määrä on yleensä keskinkertaisesta riittämättömään. Käyttökelpoista kaliumia, magnesiumia ja kalsiumia taas on riittävästi käytettävissä.

5.2. Tuotteen erityisyys

Cebolla de la Mancha -sipuleilla on seuraavat ominaisuudet:

Recas-tyyppinen sipuli

Pyöreä muoto

Kuiva-ainepitoisuus 5–10 prosenttia, joten sipulien tekstuuri on rapea ja mehevä

Vähintään kaksi kuparin tai tumman pronssin väristä kuorikerrosta

Valkoinen sisus

Sokerin vähimmäispitoisuus 3,5o Brixin asteikolla, joten sipulien maku on mieto ja hieman pistävä.

Yksikköpaino 165–1 000 grammaa

Halkaisija 50–120 mm.

5.3. Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä on SAN) tai tuotteen erityislaatu, maine tai muut ominaisuudet (kun kyseessä on SMM)

Tuotantoalueen maaperän, sääolojen ja viljelymenetelmien yhdistelmän perusteella on valittu Recas-tyyppinen sipuli, joka soveltuu täydellisesti tälle tuotantoalueelle. Sipuli on niin kysytty väriin, kokoon, tekstuuriin ja makuun liittyvien erityisominaisuuksiensa vuoksi, että Kastilia-La Mancha on Espanjan tärkein tuotantoalue, joka tuottaa yli puolet koko maan sipulisadosta.

Kuoren väri liittyy Recas-lajikkeiden geneettisten ominaisuuksien lisäksi suoraan alueella saatavan auringonvalon määrään (keskimäärin 2 777 tuntia auringonpaistetta vuosittain), joka saa aikaan sen, että sipuleissa on vähintään kaksi kuparin tai tumman pronssin väristä kuorikerrosta.

Päivä- ja yölämpötilojen välillä on 18–20 asteen vaihteluja. Kesäkuukausina keskimääräinen yölämpötila on alle 20 oC. Tämän vuoksi sipulit kuluttavat yöllisen hengitysprosessin aikana vähemmän varastojaan, mikä johtaa korkeampaan nettofotosynteesiin. Sen vuoksi suojattuun maantieteelliseen merkintään liittyvällä maantieteellisellä alueella kasvatetut Recas-tyyppiset sipulit ovat yleensä suurempia. Sipulit ovat kooltaan keskikokoisesta suureen ja muodoltaan pyöreitä; halkaisija on 50–120 mm ja yksikköpaino 165–1 000 grammaa.

Tuotantoalueen maaperässä saatavilla oleva kalium, magnesium ja kalsium antavat Cebolla de la Mancha -sipuleille niiden ominaisen makeuden. Vähimmäissokeripitoisuus 3,5o Brixin asteikolla, joten sipulien maku on mieto ja hieman pistävä.

Alueella sataa hyvin vähän, vain 300–400 mm/vuosi. Koska kesällä saadaan paljon aurinkoa, kokonaishaihdunta on suurta, yöt lämpimät ja suhteellinen kosteus alhainen, sipuleiden kuiva-ainepitoisuus on 5–10 prosenttia eli niissä on rapea ja mehevä tekstuuri.

Viljelymenetelmillä pyritään yleensä siihen, että sipuleiden kaulat sulkeutuvat hyvin kasvuprosessin lähestyessä loppuaan. (Tämä tapahtuu silloin kun auringonvaloa on vielä paljon ja lämpötilat edelleen korkeat, suhteellinen kosteus on alhainen, tuulenkierto lähes tauoton ja kokonaishaihdunta suurta.) Kun nämä tekijät yhdistyvät alueen sääoloihin (matalat lämpötilat ja alhainen suhteellinen kosteus) sipuleiden varastointikuukausien aikana, sipulit säilyvät laadukkaina koko pitkän säilyvyysaikansa.

Eritelmän julkaisutiedot

http://pagina.jccm.es/agricul/paginas/comercial-industrial/consejos_new/pliegos/PC_IGP_CEBOLLA_DE_LA_MANCHA-20191202.pdf

(1) EUVL L 343, 14.12.2012, s. 1.